CELEX: 32015D2190
Language: ro
Date: 2015-11-25 00:00:00
Title: Decizia de punere în aplicare (UE, Euratom) 2015/2190 a Comisiei din 25 noiembrie 2015 de autorizare a Italiei să utilizeze anumite estimări aproximative pentru calculul bazei resurselor proprii din TVA [notificată cu numărul C(2015) 8187]

27.11.2015   
            
            
               RO
            
            
               Jurnalul Oficial al Uniunii Europene
            
            
               L 312/24
            
         DECIZIA DE PUNERE ÎN APLICARE (UE, Euratom) 2015/2190 A COMISIEI
   din 25 noiembrie 2015
   de autorizare a Italiei să utilizeze anumite estimări aproximative pentru calculul bazei resurselor proprii din TVA
   
      
         [notificată cu numărul C(2015) 8187]
      
   
   (Numai textul în limba italiană este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Tratatul de instituire a Comunității Europene a Energiei Atomice,
   având în vedere Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (1), în special articolul 6 alineatul (3) a doua liniuță,
   după consultarea Comitetului consultativ pentru resurse proprii,
   întrucât:
   
               (1)
            
            
               În temeiul articolului 371 din Directiva 2006/112/CE a Consiliului (2), statele membre care, la 1 ianuarie 1978, scuteau operațiunile enumerate în partea B din anexa X la directiva menționată pot continua să scutească respectivele operațiuni, în condițiile aplicabile în statul membru în cauză la data respectivă. Aceste operațiuni trebuie luate în considerare pentru determinarea bazei resurselor proprii din TVA.
            
         
               (2)
            
            
               În temeiul articolului 371 din Directiva 2006/112/CE, Italia poate continua să scutească operațiunile enumerate în partea B punctul 10 din anexa X la directiva respectivă.
            
         
               (3)
            
            
               Italia a cerut o autorizare de a utiliza anumite estimări aproximative pentru calculul bazei resurselor proprii din TVA, întrucât nu poate efectua calculul precis pentru operațiunile menționate în partea B punctul 10 din anexa X la Directiva 2006/112/CE. Este probabil ca astfel de calcule să implice o sarcină administrativă nejustificată pentru Italia în raport cu efectul acestor operațiuni asupra bazei totale a resurselor proprii din TVA ale acesteia. Italia poate face un calcul utilizând estimări aproximative pentru această categorie de operațiuni. Prin urmare, Italia ar trebui să fie autorizată să calculeze baza resurselor proprii din TVA cu ajutorul unor estimări aproximative.
            
         
               (4)
            
            
               Din motive de transparență și de securitate juridică, este necesar să se limiteze în timp aplicabilitatea acestei autorizări,
            
         ADOPTĂ PREZENTA DECIZIE:
   Articolul 1
   Pentru calcularea bazei resurselor proprii din TVA în perioada 1 ianuarie 2015-31 decembrie 2019, Italia este autorizată să utilizeze estimări aproximative în ceea ce privește operațiunile menționate în partea B punctul 10 din anexa X la Directiva 2006/112/CE.
   Articolul 2
   Prezenta decizie se adresează Republicii Italiene.
   
      Adoptată la Bruxelles, 25 noiembrie 2015.
      
         
            Pentru Comisie
         
         Kristalina GEORGIEVA
         
            Vicepreședinte
         
      
   
   
      (1)  JO L 155, 7.6.1989, p. 9.
   
      (2)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).